汤显祖
宿浴日亭因出小浪望海
为郎傍星纪，江湖常久居。
倏忽过南海，扁舟挂扶胥。
隐隐岸门青，杳杳天池虚。
培肸澹凌历，气脉流纡徐。
潮回小洲渚，龙鳞勒沟渠。
于中藏小舟，其外悬日车。
云影苍梧来，咸池相卷舒。
孟冬犹星河，淡月沾人裾。
阴阳荡挥霍，精色隐踟蹰。
濯足章丘余，沐发扶桑初。
清辉临洧盘，若木鲜芙蕖。
西顾连崦嵫，东眺极扶余。
小浪亦莞尔，大波始愁予。
岙舶自吞吐，楼橹成烟墟。
飞金出荧火，明珠落鲸鱼。
吾生非贾胡，万里握灵糈。
晻霭罗浮外，传闻仙所庐。
玉树如冬青，瑶枝若栟榈。
阳鸟不日浴，昼夜更扶舆。
丹穴亦不炎，好风常相嘘。
白水月之津，一饮饥渴除。
徐闻汝仙尉，去此将焉如。